**Naj med *molitvijo rožnega venca* prižgana svečka na okenski polici izraža našo povezanost z *dragimi rajnimi***

Pred nami so praznični dnevi, ob katerih se spominjamo naših bližnjih, ki jih ni več med nami. Običajno smo v tem času šli na pokopališče, nanj odnesli cvetje in morda tudi svečko, uredili grob, zmolili, obiskali prijatelje in svojce. Letos za mnoge to ni mogoče.

A na naše rajne nismo pozabili. Pokažimo jim to tako, da se na praznik vseh svetih (1. novembra) in spomin vernih rajnih (2. novembra) ob večernem mraku zberemo v krogu naše družine.

Prižgimo svečko, ki je letos nismo mogli prižgati na grobovih naših rajnih, in jo postavimo ven, na okensko polico! Naj tudi sosedom kaže, da smo z dragimi rajnimi lahko povezani še na drugačen način kot zgolj z obiskom pokopališča in sicer z molitvijo!

Nato skupaj zmolimo molitev rožnega venca in se spomnimo vseh ljudi, ki so nam bili dragi in nas zdaj pričakujejo v nebesih.

# Molitev v družini za pokojne sorodnike, prijatelje in dobrotnike

Katoliška cerkev se spominja vseh vernih rajnih 2. novembra. Tradicionalno ta dan duhovniki darujejo tri svete maše po namenu vernikov. Verniki molijo molitev rožnega venca, pri kateri se spominjajo vernih rajnih ter prosijo za duše v vicah, da bi dosegle nebeško srečo. Slovenski škofje vabijo vernike, da se na dan vseh vernih rajnih spomnijo dragih pokojnih z molitvijo rožnega venca ali vsaj ene desetke, lahko pa dodajo tudi eno od naslednjih molitev.

Letos zaradi izrednih razmer verniki molijo doma, lahko pa prejmejo sveto obhajilo izven maše, kakor je določeno v navodilih slovenskih škofov.

### ****Molitev rožnega venca****

**Molitev za rajne**

O Bog, gospodar vesolja in naš Odrešenik, ki ljubiš vsakega človeka brez izjeme. Priporočamo ti tvoje služabnike, ki so šli pred nami v večnost z znamenjem vere in počivajo v miru. V svojem velikem usmiljenju si se zanje učlovečil, skrajšaj jim čas očiščevanja in jih sprejmi k sebi v večno srečo.

Spomni se, gospod, da so tvoji in ne pripadajo nikomur drugemu kakor tebi, živemu in pravemu Bogu. Ne prištevaj jim prejšnjih grehov, ki so jih storili v slabosti svoje narave ali v navalu strasti. glej, čeprav so grešili, so ves čas verovali vate: Očeta, Sina in Svetega Duha, in so se, preden so zatisnili oči, spravili s teboj v iskrenem kesanju. Neskončno dobrotljivi, usmiljeni Bog, prisrčno te prosimo, ne prištevaj jim zablod njihove mladosti in nevednosti, temveč se spomni svojega velikega usmiljenja in jih sprejmi v svoje kraljestvo, kjer ti, troedini Bog, živiš in kraljuješ vekomaj.  Amen.

O Bog, slava vernih in življenje pravičnih, odrešeni smo s smrtjo in vstajenjem tvojega Sina. Našim rajnim, ki so verovali v skrivnost vstajenja, podeli veselje prihodnje blaženosti. Po Kristusu, našem gospodu. *A*men.

Gospod, ti nisi Bog mrtvih, temveč živih. V tebi živijo vsi, ki si jih poklical k sebi. Spominjamo se vseh rajnih, ki smo jih ljubili, vseh, s katerimi smo živeli. Z njimi nas povezuje tvoja dobrota, s katero ljubiš nje in nas.

Spominjamo se jih pred teboj. Zahvaljujemo se ti, da so v tvoji roki. Rekel si namreč: »Na svojo dlan sem zapisal tvoje ime.« Pred teboj se spominjamo vseh umrlih, vseh pozabljenih in zabrisanih imen. umrlih, ki jih nihče ne objokuje, pogrešanih, katerih usoda nam je neznana, obupanih, ki so si vzeli življenje, vseh tistih, ki so jih ljudje umorili. Vemo, da so v tvoji roki in prosimo te: sprejmi te najbolj uboge med svoje srečne otroke.

Zahvaljujemo se ti, da si tako blizu, in tudi naši umrli so nam blizu v tebi. Nihče, ki je v tebi, ne umrje. Od tebe smo prejeli življenje; tudi umrli živijo iz tebe. Z njimi nas povezuje to, da imamo isto življenje.

Tvoj križ, gospod, je znamenje tvoje zmage nad peklom in smrtjo. Z njim smo bili rešeni večnega trpljenja, z njim je bil poravnan ves dolg zadolženih. Nad njivo grobov stoji tvoj križ in združuje vse, umrle in nas.

Tvoje misli niso naše misli. Tvoja pota niso naša pota. Verujemo tvojim načrtom, čeprav jih ne razumemo. Hodimo po tvojih potih in se držimo tebe. Ti boš premagal našega sovražnika – smrt. Vstal si od mrtvih in za teboj bodo vstali tudi vsi umrli. Poklical si jih, da bi se veselili s teboj v večni luči in te hvalili vso večnost.  Amen.

**Molitev za rajne starše**

Bog, naš Oče, naročil si nam spoštovati očeta in mater. Dobrotno se usmili naših staršev in jim povrni vse, kar so za nas dobrega storili, nam pa daj to milost, da se jim po smrti pridružimo za vso večnost pri tebi. Po Kristusu, našem gospodu.  Amen.

**Molitev za rajne sorodnike, prijatelje in dobrotnike**

Usmiljeni Bog, ti človeka ljubiš in mu rad odpuščaš. Naj naši sorodniki, prijatelji in dobrotniki, ki so se s tega sveta ločili, po priprošnji Device Marije in vseh svetnikov uživajo večno blaženost. Po Kristusu, našem gospodu.  Amen.

**Molitev za enega rajnega**

Bog, naš Oče, umrli živijo pri tebi in tvoji sveti se v tebi veselijo popolne sreče. Prosimo te za našega brata (našo sestro) I. Zatisnil/a je oči za ta svet, naj uživa veselje večne luči. Po Kristusu, našem gospodu.  Amen.

**Družinsko bogoslužje na praznik VSEH SVETIH**

*Danes ni praznik mrtvih, ampak praznik vseh tistih, ki so sicer umrli, a živijo pri Bogu. To so svetniki in svetnice, katerih imena poznamo ali pa tudi ne. Bog jih je sprejel in jih nagradil za vse, kar so dobrega storili.*

*Na mizo poleg križa in sveče postavimo fotografije otrok, staršev, starih staršev.*

*Primerno je, da začnemo s pesmijo:* V nebesih sem doma…

***Voditelj:*** V imenu Očeta in Sina in Svetega Duha. **Vsi:** Amen.

**Voditelj:** Kaj se v nas prebudi, ko slišimo besedo svetnik?

Samo po sebi se zdi, da so svetniki ljudje, ki so umrli in jih ne vidimo. Toda oni so nam blizu; so z nami; nas spremljajo in Boga prosijo za nas.

Kje pa so dosegli svetost? Na zemlji, med svojimi bližnjimi, prijatelji, v okolju kjer so živeli….Prav ob ljudeh, ki so bili z njimi, so dosegli svetost. Prav tako nam ljudje, s katerimi živimo, pomagajo k svetosti. Zanje smo lahko Bogu hvaležni. Če našim bližnjim nismo bili v pomoč, da postajajo sveti, ali smo jih celo ovirali, iz srca obžalujmo.

*Po kratkem molku vsi skupaj izpovedo kesanje.*

**Voditelj:** Gospod Jezus Kristus, Oče te je poslal, da ozdravljaš vse, ki so skesanega srca. Gospod, usmili se.
**Vsi:** Gospod, usmili se.

**Voditelj**: Prišel si klicat grešnike. Kristus, usmili se.
**Vsi:** Kristus, usmili se.

**Voditelj**: Vrnil si se k Očetu, da posreduješ za nas. Gospod, usmili se.
**Vsi** Gospod, usmili se.

*Voditelj:* Usmili se nas, Gospod, odpusti nam naše grehe in slabosti, da bomo s čistim srcem obhajali to bogoslužje. Vsi: Amen.

***Voditelj:*** Molimo. Vsemogočni večni Bog, tvoja Cerkev se danes veseli skupnega praznika vseh svetnikov in slavi njihove zasluge. Prosimo, naj nam nepregledna množica naših svetih bratov in sester izprosi tvoje obilno usmiljenje.
Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. ***Vsi:*** Amen.

**Voditelj:** Poslušajmo odlomek iz svetega evangelija po Mateju *(Mt 5,1-12)*

*Nekdo od prisotnih, ali voditelj sam, prebere evangeljski odlomek*

Ko je Jezus videl množice, je šel na goro, in ko je sedel, so stopili k njemu njegovi učenci. Začel jih je učiti: »Blagor ubogim v duhu, kajti njih je nebeško kraljestvo. Blagor krotkim, kajti ti bodo deželo posedli. Blagor žalostnim, kajti ti bodo potolaženi. Blagor lačnim in žejnim pravice, kajti ti bodo nasičeni. Blagor usmiljenim, kajti ti bodo usmiljenje dosegli. Blagor čistim v srcu, kajti ti bodo Boga gledali. Blagor miroljubnim, kajti ti bodo Božji otroci. Blagor tistim, ki so zaradi pravice preganjani, kajti njih je nebeško kraljestvo. Blagor vam, kadar vas bodo zaradi mene zasramovali in preganjali in vse hudo zoper vas lažnivo govorili. Veselite in radujte se, kajti veliko je vaše plačilo v nebesih.«

*Sedaj lahko vsak pove svojo misel, svoje mnenje, svoja vprašanja...*

*Potem otrok v roko prime fotografijo staršev in reče:*

**Otrok:** Gospod, izročamo ti svoje starše, ker vemo, da nas po njih vodiš k svetosti. Izročamo ti svoje starše, ker vemo, da si nam jih ti podaril.

*Otrok položi fotografijo staršev h križu.*

*Nato starša v roke primeta fotografije svojih otrok in rečeta:*

***Starša:*** *Gospod,**izročava ti svoje otroke, ker niso najina lastnina, ampak sva samo njihova varuha.*

*Tudi starša položita fotografijo otrok h križu.*

*Nato zopet eden od otrok v roke prime fotografijo starih staršev in reče:*

**Otrok:** Izročamo ti stare starše. Otroci potrebujemo veliko pozitivnih vzgledov. Naši stari starši so nam resničen zgled. Otroci vidimo stare starše kot neke vrste pravljična bitja, ki imajo dostop do čudovite preteklosti. Njihovo življenje skriva polno zakladov. Preživeli so težke čase. Naj naši **stari starši vedno povezujejo našo družino.**

*Tudi to fotografijo otrok položi h križu. Nato sledijo prošnje!*

*Prošnje*

**Voditelj:** Bratje in sestre, z veseljem in ponosom se danes oziramo v Kristusovo nebeško kraljestvo, kjer se s svojim Gospodom radujejo naši dragi bratje in sestre v vrstah svetnikov. Zaupamo v njihovo zvesto ljubezen in mogočno priprošnjo ter se po njih obračamo k Očetu, neskončno svetemu Bogu:

1. Gospod, prosimo te, naj bo življenje svetnikov za nas spodbuda, da bi tudi mi začeli pogumno delati za svetost.
2. Gospod, naj Cerkev v moči Božje milosti, priprošnje Marije in vseh svetnikov postaja vedno bolj sveta.
3. Gospod, zaradi svetosti mnogih voditeljev ljudstev so bile množice obvarovane hudih preizkušenj. Prosimo te, daj nam tudi danes takšnih voditeljev.
4. Gospod, prosimo te za starše in stare starše, da bi po Marijinem zgledu vodili otroke k Bogu.
5. Gospod, podpiraj vse zdravstvene delavce, da bodo radi skrbeli za bolnike in jim pomagali.
6. Gospod, spomni se vseh tistih, ki trpijo zaradi epidemije, dajaj jim poguma in moči za življenje.
7. Gospod, prosimo te za vse rajne, ki še niso dosegli popolne svetosti. Po trpljenju bolnih in preizkušenih jim podeli svetost.

*Lahko dodamo še vsak svoje prošnje....*

**Voditelj:** Sveti troedini Bog, vir vse svetosti in vse sreče, pritegni nas z milostjo k sebi, da te bomo vedno bolj poznali, ljubili in služili tvojim Božjim načrtom. Tako bomo nekoč vsi v družbi svetih pri Kristusu, ki živi in kraljuje vekomaj.**Vsi:** Amen.

Voditelj moli molitev v času bolezni:

Oče usmiljenja in tolažbe,

tvoj Sin Jezus Kristus

nam je s križem pokazal vrednost trpljenja.

Pomagaj našim bratom in sestram,

ki že nosijo križ bolezni in so preizkušani.

Nakloni jim izboljšanje zdravja,

njihovim svojcem pa poguma in zaupanja.

Vsem zdravstvenim delavcem nakloni moči in zdravja,

da bodo vztrajali v ljubezni do bolnikov;

raziskovalcem pa, da bodo čim prej odkrili uspešno zdravilo.

Nam in vsemu svetu daj svoj blagoslov,

da bomo rešeni bolezni

in se ti bomo mogli s tvojo Cerkvijo zahvaljevati.

Amen.

**Sv. Marija, zdravje bolnikov – prosi za nas.**

**Sv. Rok, zavetnik zoper kužne bolezni – prosi za nas.**

**Vsi božji svetniki in svetnice – prosite za nas.**

**Voditelj:** Molimo.

Sveti Bog, častimo te v vseh tvojih svetnikih.
Molitev in dobra dela naj nas vedno bolj posvečujejo na poti v večno domovino.
Po Kristusu, našem Gospodu.

**Vsi:** Amen.

*Vsi se pokrižajo in voditelj izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Sveti sveti sveti Bog ( od zahvalne pesmi 2. Kitica)

**Družinsko bogoslužje**

**na VSE SVETE POPOLDAN ali VERNE DUŠE ob blagoslovu grobov**

*Ob uri, ko se bodo oglasili zvonovi in bo duhovnik sam blagoslavljal grobove na naših pokopališčih je primerno, da sedemo okoli mize.*

*Na mizo postavimo svečo. Sveča je znamenje Jezusa Kristusa, ki nas razsvetljuje, uči in odganja temo greha in daje upanje v vstajenje.*

Če imamo vero v vstajenje po smrti, potem se moramo zavedati, da je grob le prostor ali shramba, kjer ležijo posmrtni ostanki naših pokojnih. Naše oči naj bodo danes uprte h Gospodu, kajti upamo, da se naši dragi rajni radujejo v nam še nedoumljivi polnosti pri Njem. Namesto sveče in obiska na grobu našim rajnim danes namenimo molitev in lepo misel.

Otroci in tudi vsi ostali naj naberejo prej primerne gladke kamne in naj jih položijo na mizo h križu in sveči.

Zapojmo pesem: *Poglejmo še v vice na verne dušice…..*

***Voditelj:*** V imenu Očeta in Sina in Svetega Duha. **Vsi:** **Amen.**

***Voditelj:*** Zbrani smo ob mizi na kateri je križ in sveča, ki je znak Vstalega Kristusa. Zbrala nas je ljubezen do sorodnikov, prijateljev in znancev, ki so že odšli od nas. Verujemo, da se s smrtjo njihovo življenje ni končalo. Zato bomo zanje molili in prosili Boga usmiljenja in pomoči.

*Po kratkem molku voditelj moli:*

**Voditelj:**  Večni Bog, tvoj ljubljeni Sin in naš Gospod Jezus Kristus je premagal smrt in prešel v večno življenje. Naj se naši pokojni udeležijo njegove zmage nad smrtjo in uživajo večno srečo v gledanju tebe, ki si naš Stvarnik in Odrešenik. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. **Vsi: Amen.**

**Voditelj:** Poslušajmo odlomek iz svetega evangelija po Janezu

*Nekdo od prisotnih, ali voditelj sam, prebere evangeljski odlomek*

*(Lk* 24,1-6)

Prvi dan tedna so šle žene navsezgodaj h grobu. S seboj so nesle dišave, ki so jih pripravile. Kamen so našle odvaljen od groba in stopile so noter, a telesa Gospoda Jezusa niso našle. Ko so bile zaradi tega zbegane, sta nenadoma stopila k njim dva moža v sijočih oblačilih. Prestrašile so se in povesile obraz k tlom. Ona dva pa sta jim rekla: »Kaj iščete živega med mrtvimi? Ni ga tukaj, temveč je bil obujen.

Spomnite se, kako vam je govoril, ko je bil še v Galileji!

*Vsak pove svojo misel, svoje mnenje, svoja vprašanja...*

*Prošnje*

**Voditelj**: Bratje in sestre! V živi zavesti občestva svetih, da smo vsi, živi in rajni združeni v Svetem Duhu v eno družino, z vsem zaupanjem prosimo zdaj troedinega Boga za vse rajne:

1. Gospod Jezus, izbriši vsem rajnim grehe in jim odpusti krivdo.
2. Gospod Jezus, prosimo te za vse naše drage rajne, naj bodo rešeni oblasti teme in bodo pridruženi svetnikom v nebesih.
3. Gospod Jezus, potolaži vse, ki jih je smrt njihovih dragih rajnih prizadela.
4. Gospod Jezus, pomnoži nam vero, utrdi upanje in povzdigni v naših srcih hrepenenje po nebesih.
5. Gospod Jezus, pomagaj nam, da se bomo pokojnih sorodnikov in znancev radi spominjali, zanje molili in darovali svete maše.
6. Gospod Jezus, prosimo te za tistega izmed nas, ki bo prvi šel za našimi pokojnimi, naj ga smrt najde pripravljenega na srečanje s Teboj.
7. Gospod Jezus, prosimo te tudi zase, obvaruj nas temnih ur obupa in strahu pred smrtjo.

*Vsak lahko doda svojo prošnjo.*

***Voditelj:*** Nebeški Oče, rad se usmiliš vseh, ki vate verujejo in delajo dobra dela. Po tvojem dobrotnem usmiljenju in na priprošnjo vseh svetih naj prejmejo odpuščanje svojih grehov vsi, ki zanje molimo, pa naj še živijo, ali so že umrli. Po Kristusu, našem Gospodu.

**Vsi**:Amen

**Voditelj:** Gospod zahvaljujemo se ti za …… (naštejemo imena pokojnega ali pokojnih, za katere molimo), za njegovo (njeno, njihovo)življenje, ljubezen in dobroto, ki smo jo prejeli preko njega (nje, njih).

Prosimo te odpuščanja, če smo ga(jo, jih) s čim prizadeli. Odpuščamo mu (ji, jim), če nas je(so nas) s čim prizadel(a,i) in ranil(a,li) . Prosimo te, da mu (ji, jim) podariš večno srečo, ki je pri tebi v nebesih. Naj te gleda(jo) v vsej lepoti. Gospod, obriši solze z naših oči in potolaži nas z upanjem na večno srečo, ki jo bomo nekoč vsi skupaj uživali pri tebi. Amen.

Molimo za naše rajne Gospodovo molitev Oče naš ... Zdrava Marija ... Slava Očetu.

Po koncu molitve naj otroci in tudi odrasli poslikajo kamne s tempera barvicami, ali voščenkami ali flumastri in se vmes pogovarjajo o svojih dragih pokojnih. Ko bodo razmere dopuščale bomo te okrašene kamne namesto svečk položili na grobove vseh, ki so nas imeli radi in ki jih pogrešamo. Čeprav ni isto, kot če bi se k staršem, starim staršem, teti, stricu, lahko stisnili v naročje, pa nam bo pri srcu toplo, da jim bomo odnesli darilce, ki smo ga naredili sami.

Zapojemo lahko še pesem: Čast bodi Očetu…..